钦定古今图书集成/理学汇编/学行典/第269卷 > 殷澄
## 钦定古今图书集成/理学汇编/学行典/第269卷 > 殷澄

按《松江府志》：“殷澄，字公源，华亭胥浦人。在宋避讳为
戴氏。父某，宋节干官。家富好施，人目为殷佛子。澄性
介特，平生无宿诺，事涉大义，委身不顾，避地南钱。元
兵入华亭，南钱犹保聚未肯下。将军号杨扫地者，怒欲屠之。澄奋曰：‘我其可无一言而死乎’？遂叩军门大
言曰：‘夫民犹水也，水顺则流，逆则激；民顺则宁，逆则
乱。今郡县新附，将军不抚绥招徕，以称上神武不杀
之德，顾欲尽剿斯民乎’？”杨怒，手剑叱之。澄正色曰：“杀
我一人，活千万人，死犹生也。”语益烈，杨感悟而止，全
活者以万计。丞相伯颜闻而义之，授华亭军民都总
管，使守其地。澄不受，曰：“大宋氏亡，我以亲在，不亡，顾
独不能逸乎？”遂野服隐居浦上，时游峰泖闲，人目为
“泖南浪翁”云。